La La Land (film)

***La La Land*** američki je film u žanru mjuzikla, romantične komedije i drame snimljen 2016. Scenarij i režiju uradio je Damien Chazelle a glavne uloge tumače Ryan Gosling i Emma Stone. To je priča o Mii (Emma Stone), koja teži da postane glumica, i Sebastianu (Ryan Gosling), posvećenom jazz muzičaru, koji se bore da sastave kraj s krajem u gradu poznatom po slomljenim srcima i velikim nadama. Radnja koja je smještena u moderno doba u Los Angelesu govori o svakodnevnom životu i istražuje radost i bol ljudi koji žele da ostvare svoje snove. Naslov filma odnosi se  na grad Los Angeles i na idiom "Lalaland" koji podsjeća na stanje van dodira sa stvarnošću.

Chazelle je napisao scenarij u 2010. godini, ali nije pronašao studio koji bi bio spreman da finansira produkciju bez većih promjena na scenariju. Nakon uspjeha njegovog filma iz 2014 *Ritam ludila, * projekt je prihvatio Summit Entertainment. *La La Land* je premijerno prikazan na 73. filmskom festivalu u Veneciji 31. augusta 2016. godine, a počeo je sa prikazivanjem u Sjedinjenim Američkim Državama 9. decembra, 2016. Zaradio je 342 miliona dolara širom svijeta naspram budžeta od 30 miliona.

Film je dobio priznanja nakon premijere, a smatra se jednim od najboljih filmova 2016. Kritičari su pohvalili Chazelleov scenarij i režiju, nastupe Goslinga i Stone, filmsku muziku Justina Hurwitza, te filmske pjesme. Na 89. dodjeli Oscara, dobio je rekordnih 14 nominacija (što je jednako uspjehu filma iz 1997. *Titanic* te filma iz 1950. *Sve o Evi*). Od nominacija ističu se kategorije kao što su Oscar za najbolji film, najbolju režiju, najboljeg glavnog glumca (Gosling), najbolju glavnu glumicu (Stone), te dvije nominacije za najbolju originalnu pjesmu ("Audition (The Fools Who Dream)" i "City of Stars "). Film je također osvojio Zlatne globuse u svakoj nominiranoj kategoriji na 74. dodjeli Zlatnog globusa, sa rekordnih sedam pobjeda, a dobio je 11 nominacija na 70. dodjeli nagrada Britanske filmske akademije, osvojivši ukupno pet kategorija.

## Radnja 
Zaglavljena u saobraćaju na autoputu u Los Angelesu ("Another Day of Sun"), Mia, konobarica u studijskoj kafeteriji sa željom da postane glumica, ima napad bijesa zbog Sebastiana, siromašnog jazz pijaniste. Njena potonja audicija otišla je u pogrešnom pravcu uprkos njenim naporima. Te noći, Miine cimerke pozivaju je na raskošnu zabavu na Hollywood Hillsu da bi je razveselile ("Someone in the Crowd"). Nakon zabave ona mora ići pješke kući nakon što joj je auto odšlepan.

Tokom svirke u restoranu, Sebastian uranja u strastvenu jazz improvizaciju uprkos upozorenjima od vlasnika da se strogo drži repertoara. Mia čuje muziku dok prolazi ("Mia and Sebastian's Theme"). Opčinjena, ona ulazi u restoran, ali Sebastian je upravo otpušten. Dok je naglo izlazio iz restorana, Mia pokušava da ga pohvali, ali on je grubo odbija. Mjesecima kasnije, Mia nailazi na Sebastiana na jednoj zabavi na kojoj on svira muziku iz 1980-ih sa jednom pop grupom; ona ga zadirkuje tražeći da svira "I Ran (So Far Away)", pjesmu koju smatra uvredom za "pravog muzičara". Nakon svirke, njih dvoje hodaju do svojih automobila, međusobno se prepirući uprkos činjenici da se između njih javlja privlačnost ("A Lovely Night").

Mia pokazuje Sebastianu studio, gdje radi u kafeteriji, i objašnjava mu svoju strast za glumom. Sebastian odvodi Miu u jazz klub, gdje joj otkriva svoju strast za jazz muzikom i želju da otvori svoj klub. Oni osjećaju međusobnu privlačnost ("City of Stars"). Sebastian poziva Miu na projekciju filma *Buntovnik bez razloga*; Mia prihvata, zaboravljajući da ima sastanak sa svojim trenutnim momkom. Zbog dosade tokom tog sastanka, ona odlazi u kino, gdje se pridružuje Sebastianu dok film počinje. Njih dvoje završavaju večer s romantičnim plesom na Griffithovoj opservatoriji ("Planetarium").

Nakon neuspješnih audicija, Mia odlučuje, na Sebastianov prijedlog, da napiše ženski monolog. Sebastian počinje redovno da nastupa u jazz klubu ("Summer Montage"), a njih dvoje počinju da žive zajedno. Sebastian je Keithov bivši školski drug koji ga poziva da bude klavijaturista u njegovom jazz fusion bendu, gdje ga očekuje stabilan prihod. Razočaran zbog bendovog pop stila, Sebastian ipak potpisuje nakon što čuje kako Mia pokušava uvjeriti njenu majku da Sebastian radi na svojoj karijeri. Mia odlazi na jedan od njegovih koncerata ("Start a Fire"), ali je uznemirena, znajući da Sebastian ne uživa u muzici njegovog benda.

Tokom prve turneje benda, Mia i Sebastian se raspravljaju; ona ga optužuje da napušta svoje snove, a on tvrdi da ga je ona više voljela kada nije imao uspjeha. Mia odlazi. Sebastian propušta Miinu predstavu zbog foto sesije na koju je zaboravio. Predstava je bila  katastrofa; malo ljudi je prisustvovalo, a Mia čuje loše komentare. Utučena, ona se vraća kući u Boulder City, Nevada. Sebastian prima poziv od kasting direktora koji je prisustvovao Miinoj predstavi, pozivajući je na filmsku audiciju. Sebastian vozi u Boulder City i nagovara Miu da se odazove. Direktori kastinga pitaju Miu da ispriča priču; ona pjeva o svojoj tetki koja ju je inspirisala da nastavi sa glumom ("Audition/The Fools Who Dream"). Sebastian je ohrabruje da ne propusti priliku. Oni obećavaju da će se uvijek voljeti, ali nisu sigurni u svoju budućnost.

Pet godina kasnije, Mia je poznata glumica i sretno je udata za drugog čovjeka, s kojim ima kćer. Jedne noći, par ulazi u jedan jazz bar. Uočivši logo koji je ona jednom dizajnirala, Mia shvata da je Sebastian otvorio svoj klub, a onda oni primjećuju jedno drugo. On svira njihovu ljubavnu temu a njih dvoje zamišljaju šta bi bilo da je njihova veza bila savršena ("Epilogue"). Prije nego što Mia odlazi sa suprugom, ona uzvraća osmijeh Sebastianu.

## Uloge 
* Ryan Gosling - Sebastian Wilder
* Emma Stone - Mia Dolan
* John Legend - Keith
* Rosemarie DeWitt - Laura Wilder
* Finn Wittrock - Greg Earnest
* Jessica Rothe - Alexis
* Sonoya Mizuno - Caitlin
* Callie Hernandez - Tracy
* J. K. Simmons - Bill
* Tom Everett Scott - David
* Meagen Fay - Miina majka
* Damon Gupton - Harry
* Jason Fuchs - Carlo
* Josh Pence - Josh

## Reference 
## Vanjski linkovi 
* Zvanični sajt
* 
* 
* 
* Interaktivna mapa s mjestima snimanja filma 
* Mjesta snimanja filma
* Posteri za *La La Land*

Kategorija:Filmovi iz 2016.
Kategorija:Filmovi na engleskom jeziku
Kategorija:Američki filmovi
Kategorija:Američke dramske komedije
Kategorija:Američki mjuzikli
Kategorija:Zlatni globus za najbolji film – komedija ili mjuzikl
Kategorija:Filmovi u režiji Damiena Chazellea
Kategorija:Filmovi koji su dobili Zlatni globus za najboljeg glumca – komedija ili mjuzikl
Kategorija:Filmovi koji su dobili Zlatni globus za najbolju glumicu – komedija ili mjuzikl
Kategorija:Filmovi snimljeni u Los Angelesu
Kategorija:Filmovi s radnjom u Los Angelesu
Kategorija:Filmovi koji su dobili Zlatni globus za najboljeg redatelja
Kategorija:IMAX filmovi
Kategorija:Filmovi Summit Entertainmenta
Kategorija:Filmovi koji su dobili Oscar za najbolju originalnu muziku
Kategorija:Filmovi koji su dobili Oscar za najbolju fotografiju
Kategorija:Filmovi koji su dobili Oscar za najbolju glavnu žensku ulogu
Kategorija:Filmovi Lionsgatea
Kategorija:Filmovi s radnjom u Nevadi